

VLADA REPUBLIKE HRVATSKE

Zagreb, 4. travnja 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo financija |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka u vezi iskazivanja interesa za ostvarivanjem članstva Republike Hrvatske u Azijskoj infrastrukturnoj investicijskoj banci |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog zaključka**

**VLADA REPUBLIKE HRVATSKE**

Na temelju članka 31. stavka 3. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), Vlada Republike Hrvatske je na sjednici održanoj \_\_\_\_\_\_\_\_\_\_\_ godine donijela

**ZAKLJUČAK**

1. Prihvaća se Pismo kojim se iskazuje interes za ostvarivanjem članstva Republike Hrvatske u Azijskoj infrastrukturnoj investicijskoj banci, u tekstu koji je Vladi Republike Hrvatske dostavilo Ministarstvo financija aktom, KLASA: 910-01/19-01/27, URBROJ: 513-09-02-19-5, od 25. ožujka 2019. godine.
2. Zadužuje se ministar financija da, u ime Republike Hrvatske, uputi Azijskoj infrastrukturnoj investicijskoj banci Pismo kojim se iskazuje interes za ostvarivanjem članstva Republike Hrvatske u Azijskoj infrastrukturnoj investicijskoj banci.
3. Ministarstvo financija ovlašćuje se za potrebe komunikacije i suradnje s Azijskom infrastrukturnom investicijskom bankom te za poduzimanje i koordinaciju daljnjih formalno-pravnih koraka u postupku ostvarivanja članstva Republike Hrvatske u Azijskoj infrastrukturnoj investicijskoj banci.

KLASA:

URBROJ:

Zagreb, \_\_\_\_\_\_\_\_\_ 2019.

PREDSJEDNIK

mr. sc. Andrej Plenković

**OBRAZLOŽENJE**

Azijska infrastrukturna investicijska banka (*engl. Asian Infrastructure Investment Bank –* AIIBili Banka), sa sjedištem u Pekingu (Narodna Republika Kina), međunarodna je razvojna banka osnovana 2015. godine na inicijativu Vlade Narodne Republike Kine. Misija AIIB-a je poboljšanje društvenih i socijalnih prilika u regiji koja je definirana kao geografska regija Azije i Oceanije prema klasifikaciji Ujedinjenih naroda, a temeljem Ugovora o osnivanju AIIB-a (Statut) regija je proširena i na Rusku Federaciju. Banka je operativna od siječnja 2016. godine, a njen temeljni kapital iznosi 100 milijardi USD, raspodijeljeno u 1 milijun dionica, svaka vrijednosti 100 tisuća USD: 20% kapitala se uplaćuje (*engl.* *paid in capital)*, dok 80% čini kapital na poziv (*engl. callable capital*). 85% uplate u kapital priznaje se kao službena razvojna pomoć. Od sredine 2017. godine, Banka nosi vrhunski AAA/Aaa rejting.

Članstvo u AIIB-u otvoreno je članicama Međunarodne banke za obnovu i razvoj (*engl. International Bank for Reconstruction and Development* – IBRD iz Grupacije Svjetske banke, Washington, SAD) ili Azijske banke za razvoj (*engl. Asian Development Bank* – ADB, Manila, Filipini). Članice su podijeljene u dvije osnovne skupine: regionalne i neregionalne, a organizirane su kao 12 konstituenci: 9 konstituenci sastavljeno je od regionalnih članica, a 3 od neregionalnih[[1]](#footnote-1).

Statut AIIB-a inicijalno je potpisalo 57 država, podijeljenih u dvije grupe:

1. regionalne članice – države Azije i Oceanije te Ruska Federacija, za koje je statutarno predviđeno sveukupno najmanje 75% kapitala (inicijalno je pristupilo 37 država, među kojima s najvišim udjelom: Kina, Indija, Rusija, Južna Koreja, Australija, Indonezija, Turska, Saudijska Arabija, itd.)
2. neregionalne članice – ostale države koje čine do 25% kapitala (inicijalno je pristupilo 20 država, među kojima i 14 EU članica: Njemačka, Francuska, UK, Italija, Španjolska, Nizozemska, Poljska, Švedska, Austrija, Danska, Finska, Luksemburg, Portugal, Malta; te Švicarska, Norveška i Island).

Do danas je odobreno članstvo za 93 države koje su upisale 96,40% temeljnog kapitala:

1. 44 punopravne regionalne članice, a prema glasačkoj snazi najveće su: Kina (26,53%), Indija (7,61%), Rusija (6,00%), Južna Koreja (3,53%), Australija (3,48%), Indonezija (3,19%), Turska (2,53%), Saudijska Arabija (2,47%), itd. Od EU članica, u regionalnu kvotu ulazi Cipar (0,19%; član od lipnja 2018.).
2. 26 punopravnih neregionalnih članica, među kojima i 17 EU članica: Njemačka (4,18%; najveći udjel u glasačkoj snazi ove skupine), Francuska (3,21%), UK (2,92%), Italija (2,50%), Španjolska (1,78%), Nizozemska (1,14%), Poljska (0,96%), Švedska (0,78%), Austrija (0,67%), Danska (0,55%), Finska (0,50%), Rumunjska (0,31%: članica od prosinca 2018.), Irska (0,29%; članica od listopada 2017.), Luksemburg (0,29%), Portugal (0,28%), Mađarska (0,26%; članica od lipnja 2017.), Malta (0,24%); kao i Švicarska (0,85%), Norveška (0,71%) te Island (0,24%).
3. 23 države u postupku formaliziranja odobrenog članstva: 6 regionalnih i 17 neregionalnih (među kojima i EU članice: Belgija i Grčka).

Paralelno s pokretanjem inicijative za osnivanje AIIB-a, kineski predsjednik Xi Jinping pokrenuo je inicijativu poznatu danas pod nazivom „Pojas i put“ (engl. *Belt and Road)* ili Novi/moderan put svile, kojim se južna Azija nastoji povezati s Bliskim istokom i Europom kroz prometnu i telekomunikacijsku infrastrukturu. Kao dio ovog mega projekta, Kina je putem platforme Kina+16, koja obuhvaća 11 EU država članica (između ostalih i Republiku Hrvatsku) te 5 balkanskih država, intenzivirala i proširila suradnju s državama istočne i srednje Europe (u području ulaganja, prometa, financija, znanosti, obrazovanja i kulture) te je definirala tri potencijalna prioritetna područja za gospodarsku suradnju: infrastruktura, visoke tehnologije i zelene tehnologije. U travnju ove godine (u Dubrovniku), Republika Hrvatska bit će domaćin multilateralnog sastanka članica ove platforme. Iako se uočava preklapanje inicijative Pojas i Put s operacijama AIIB-a, radi se o dvije komplementarne, ali odvojene inicijative.

Kao članica IBRD-a, Republika Hrvatska zadovoljava taj osnovni preduvjet za članstvo u AIIB-u. Dodatno, obzirom na geografsku lokaciju, Republika Hrvatska ima potencijal kvalificirati se kao neregionalna članica Banke. Tri su osnovna područja za investicije Banke na području koje nije dio regije:

1. Od predloženih ulaganja na neregionalnom području, prvenstveno će se odobravati ona ulaganja koja za cilj imaju podupiranje trgovine i povezivanje s regijom, uključujući luke, prometne veze, proizvodnju i prijenos električne energije i plinovode. Takvi prijedlozi ulaganja mogu se razmotriti ako su trgovina i povezanost s regijom eksplicitni ciljevi predloženog ulaganja te će se isti pratiti tijekom provedbe. Očekuje se da će većina neregionalnog financiranja biti usmjerena u ovo područje.
2. Ulaganja u globalna javna dobra, posebno projekte za proizvodnju obnovljive energije (uključujući skladištenje ili prijenos), pri čemu bi ta ulaganja trebala biti sadržana u nacionalno utvrđenim doprinosima (*engl. National Determined Contributions*) zemlje ulaganja, kako su definirani Pariškim sporazumom (o klimatskim promjenama) koji je stupio na snagu 4. studenoga 2016. godine. Budući da regiju čini 60% svjetskog stanovništva i 45% svjetskog gospodarstva, ulaganja u proizvodnju energije iz obnovljivih izvora, bez obzira da li su izvršena u regionalnoj ili neregionalnoj državi članici AIIB-a, od značajne su koristi i samoj regiji.
3. Ulaganja u neregionalnim članicama za koje Odbor izvršnih direktora Banke ocijeni da su geografski bliske regiji te da su s njom usko gospodarski integrirane.

Članstvo u Banci omogućilo bi Republici Hrvatskoj i sudjelovanje u upravljanju AIIB-om.

U cilju ispitivanja mogućnosti za ostvarivanjem članstva RH u AIIB-u, nakon neformalnog razgovora s glavnim tajnikom AIIB-a, prema propisanom postupku Banke potrebno je da ovlašteni predstavnik Republike Hrvatske uputi glavnom tajniku AIIB-a Pismo kojim se iskazuje interes. Tekst Pisma kojim se iskazuje interes za ostvarivanjem članstva Republike Hrvatske u Azijskoj infrastrukturnoj investicijskoj banci sukladan je obrascu u okviru propisanog postupka. Pismo se planira uručiti na marginama gore spomenutog predstojećeg sastanka Kina+16 u Dubrovniku.

Donošenje predmetnog Zaključka nema fiskalni učinak.

1. Cipar je regionalna članica AIIB-a, ali se nalazi u jednoj od konstituenci neregionalnih članica. [↑](#footnote-ref-1)